CELEX: 32013R0890
Language: fi
Date: 2013-09-16 00:00:00
Title: Komission täytäntöönpanoasetus (EU) N:o 890/2013, annettu 16 päivänä syyskuuta 2013 , erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän vähäisen muutoksen hyväksymisestä (Amarene Brusche di Modena (SMM))

18.9.2013   
            
            
               FI
            
            
               Euroopan unionin virallinen lehti
            
            
               L 247/24
            
         KOMISSION TÄYTÄNTÖÖNPANOASETUS (EU) N:o 890/2013,
   annettu 16 päivänä syyskuuta 2013,
   erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän vähäisen muutoksen hyväksymisestä (Amarene Brusche di Modena (SMM))
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 53 artiklan 2 kohdan toisen alakohdan,
   sekä katsoo seuraavaa:
   
               (1)
            
            
               Komissio on asetuksen (EU) N:o 1151/2012 53 artiklan 1 kohdan ensimmäisen alakohdan mukaisesti tutkinut Italian esittämän pyynnön, joka koski komission asetuksen (EY) N:o 1028/2009 (2) nojalla rekisteröidyn suojatun maantieteellisen merkinnän ”Amarene Brusche di Modena” eritelmän muutoksen hyväksymistä.
            
         
               (2)
            
            
               Hakemuksen tarkoituksena on muuttaa eritelmää täsmentämällä hedelmien sokeripitoisuutta korjuuhetkellä ja jalostusvaiheessa sekä sokerin (sakkaroosi) määrää, joka voidaan lisätä ennen tiivistämistä, sekä sallimalla rekisteröinnin yhteydessä vahvistettujen pakkausten lisäksi myös muun kokoisten ja muista materiaaleista valmistettujen pakkausten käyttö.
            
         
               (3)
            
            
               Komissio on tutkinut kyseessä olevan muutoksen ja katsonut sen olevan perusteltu. Koska muutos on asetuksen (EU) N:o 1151/2012 53 artiklan 2 kohdan kolmannen alakohdan mukaisesti vähäinen, komissio voi hyväksyä sen ilman kyseisen asetuksen 50, 51 ja 52 artiklassa kuvattua menettelyä,
            
         ON HYVÄKSYNYT TÄMÄN ASETUKSEN:
   1 artikla
   Muutetaan suojatun maantieteellisen merkinnän ”Amarene Brusche di Modena” eritelmä tämän asetuksen liitteen I mukaisesti.
   2 artikla
   Konsolidoitu yhtenäinen asiakirja, joka sisältää eritelmän tärkeimmät kohdat, on tämän asetuksen liitteessä II.
   3 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 16 päivänä syyskuuta 2013.
      
         
            Komission puolesta, puheenjohtajan nimissä
         
         Dacian CIOLOȘ
         
            Komission jäsen
         
      
   
   
      (1)  EUVL L 343, 14.12.2012, s. 1.
   
      (2)  EUVL L 283, 30.10.2009, s. 39.
   
      LIITE I
      Hyväksytään suojatun maantieteellisen merkinnän ”Amarene Brusche di Modena” eritelmän muutos seuraavasti:
      
         Tuotantomenetelmä
      
      Suojatulla maantieteellisellä merkinnällä ”Amarene Brusche di Modena” varustetun kirsikkahillon tuotantoon tarkoitettujen kirsikoiden sokeripitoisuutta voidaan sadonkorjuuvaiheessa alentaa kahdella Brixin asteikon asteella vuosina, joiden kesäkuun kokonaissademäärä on yli 80 mm.
      Jalostusvaiheessa sallitaan sokeripitoisuuden alentaminen kahdella Brixin asteikon asteella sadonkorjuuvaiheessa mitattuun sokeripitoisuuteen nähden, jos hedelmät jäähdytetään vedellä (hydrocooling).
      Harhaanjohtavien tulkintojen välttämiseksi täsmennetään, että lisättävän sokerin (sakkaroosin) määrä saa olla enintään 35 prosenttia tuotteesta ennen konsentrointia.
      
         Merkinnät
      
      Tuotantoeritelmässä sallitaan mahdollisuus käyttää Amarene Brusche di Modena -hillon pakkaamiseen myös muun kokoisia ja muista materiaaleista valmistettuja pakkauksia, kunhan ne soveltuvat elintarvikekäyttöön. Näin tuottajat voivat mukauttaa pakkaukset markkinoiden alati muuttuviin vaatimuksiin.
   
   
      LIITE II
      
         KONSOLIDOITU YHTENÄINEN ASIAKIRJA
      
      Maataloustuotteiden ja elintarvikkeiden maantieteellisten merkintöjen ja alkuperänimitysten suojasta 20 päivänä maaliskuuta 2006 annettu neuvoston asetus (EY) N:o 510/2006 (1)
      
      
         ”AMARENE BRUSCHE DI MODENA”
      
      EY-nro: IT-PGI-0105-01065–30.11.2012
      
         SMM (X) SAN ( )
      
      1.   Nimi
      
      ”Amarene Brusche di Modena”
      2.   Jäsenvaltio tai kolmas maa
      
      Italia
      3.   Maataloustuotteen tai elintarvikkeen kuvaus
      
      3.1   Tuotelaji
      
      
                  Luokka 1.6
               
               
                  Hedelmät, vihannekset ja viljat sellaisenaan tai jalostettuina
               
            3.2   Kuvaus 1 kohdassa nimetystä tuotteesta
      
      Kulutukseen saatettaessa SMM-tunnuksella varustettu Amarene Brusche di Modena -kirsikkahillo on rakenteeltaan pehmeää ja väriltään tyypillisesti tummaan vivahtavaa voimakkaan punaruskeaa. Refraktometriluku on 20° celsiusasteessa 60°–68° Brixin asteikolla. pH-arvona määritelty tuotteelle ominainen happopitoisuus (happamuus) on 2,5–3,5. Valmis tuote sisältää 70 prosenttia tuoretta hedelmää.
      SMM-tunnuksella varustetun Amarene Brusche di Modena -kirsikkahillon maku on hyvin tasapainoinen sekoitus makeaa ja kirpeää, ja siinä tuntuu myös happamuutta. Kulutukseen saatettaessa Amarene Brusche di Modena -hillon sokeripitoisuus on vähintään 60 prosenttia.
      3.3   Raaka-aineet (ainoastaan jalostetut tuotteet)
      
      SMM-tunnuksella varustetun Amarene Brusche di Modena -kirsikkahillon raaka-aine on seuraavia lajikkeita viljelevistä tarhoista peräisin oleva hapankirsikka: Amarena di Castelvetro, lyhytkantainen Amarena di Vignola, pitkäkantainen Amarena di Vignola, Amarena di Montagna, Amarena di Salvaterra, Marasca di Vigo, Meteor, Mountmorency, Pandy.
      Sadonkorjuuvaiheessa hedelmien on oltava kypsiä eli vähintään 90-prosenttisesti väriltään yhtenäisiä, ja niillä on oltava seuraavat ominaisuudet:
      
                  —
               
               
                  kuoren väri: kirkkaanpunaisesta voimakkaan tummanpunaiseen
               
            
                  —
               
               
                  mallon väri: keltainen tai oranssi
               
            
                  —
               
               
                  mehun väri: värittömästä kellertävään
               
            
                  —
               
               
                  sokeripitoisuus: > 16° Brixin asteikolla
               
            
                  —
               
               
                  happopitoisuus: keskimääräinen tai keskimääräisen korkea > 18 g/l omenahappona ilmaistuna
               
            
                  —
               
               
                  mehutuotos: > 75 %.
               
            Kirsikoiden sadonkorjuuvaiheen vähimmäissokeripitoisuutta voidaan alentaa kahdella Brixin asteikon asteella vuosina, joiden kesäkuun kokonaissademäärä hedelmätarhojen lähellä sijaitsevilla sääasemilla mitattuna on yli 80 mm.
      3.4   Rehu (ainoastaan eläinperäiset tuotteet)
      
      —
      3.5   Erityiset tuotantovaiheet, joiden on tapahduttava yksilöidyllä maantieteellisellä alueella
      
      Kirsikanviljelyn ja Amarene Brusche di Modena -hillon tuotannon on tapahduttava 4 kohdassa tarkoitetulla tuotantoalueella, koska yksilöidyn maantieteellisen alueen olosuhteet ovat suotuisat kirsikan kehittymiselle, kuten 5.1 kohdassa osoitetaan.
      3.6   Viipalointia, raastamista, pakkaamista jne. koskevat erityiset säännöt
      
      Amarene Brusche di Modena -kirsikkahillo on pakattava 4 kohdassa tarkoitetulla tuotantoalueella, jotta voidaan taata tuotteen alkuperä, valvonta ja edellä 3.2 kohdassa määriteltyjen erityisominaisuuksien säilyminen sekä välttää myöhempi pastörointi, joka saattaisi muuttaa SMM-tunnuksella varustetun Amarene Brusche di Modena -hillon happaman ja makean maun tasapainoisesta yhdistelmästä johtuvaa tyypillistä makua.
      Amarene Brusche di Modena -hillo on pakattava lasi- tai peltipurkkeihin, joiden vetoisuus on 15, 212, 228, 236, 314, 370, 2 650 tai 5 000 ml; myös muun kokoisia ja muista elintarvikekäyttöön soveltuvista materiaaleista valmistettuja pakkauksia voidaan käyttää. Kaksi suurinta pakkauskokoa on tarkoitettu ammattikäyttöön.
      3.7   Merkintöjä koskevat erityiset säännöt
      
      SMM-tunnuksen ”Amarene Brusche di Modena” tunnus muodostuu A-kirjaimesta, jonka poikkiviivan paikalla on hapankirsikka, siihen kiinnittynyt kanta ja lehti. Kuvio on sijoitettu 74 × 74 mm neliöön, jonka alaosassa on kolmella rivillä teksti ”AMARENE BRUSCHE DI MODENA I.G.P.”. Tunnuksen kokoa voidaan mukauttaa eri käyttötarkoituksiin.
      
         
      Teksti ”Amarene Brusche di Modena” on merkittävä italian kielellä.
      4.   Maantieteellisen alueen tarkka rajaus
      
      Kirsikanviljely ja Amarene Brusche di Modena -hillon valmistus tapahtuvat seuraavien kuntien alueella: Bastiglia, Bomporto, Campogalliano, Camposanto, Carpi, Castelfranco Emilia, Castelnuovo Rangone, Castelvetro di Modena, Cavezzo, Concordia sul Secchia, Finale Emilia, Fiorano Modenese, Formigine, Guiglia, Maranello, Marano sul Panaro, Medolla, Mirandola, Modena, Montese, Nonantola, Novi di Modena, Pavullo nel Frignano, Prignano sul Secchia, Ravarino, S. Cesario sul Panaro, S. Felice sul Panaro, S. Possidonio, S. Prospero sul Secchia, Sassuolo, Savignano sul Panaro, Serramazzoni, Soliera, Spilamberto, Vignola ja Zocca Modenan maakunnassa sekä niihin rajoittuvat Bolognan maakunnan seuraavat kunnat: Anzola nell’Emilia, Bazzano, Castel d’Aiano, Castello di Serravalle, Crespellano, Crevalcore, Monte S.Pietro, Monteveglio, San Giovanni in Persiceto, Sant’Agata Bolognese, Savigno ja Vergato.
      5.   Yhteys maantieteelliseen alueeseen
      
      5.1   Maantieteellisen alueen erityisyys
      
      SMM-tunnuksella varustetun Amarene Brusche di Modena -hillon tuotantoalueelle on ominaista erittäin syvä, yleensä hedelmällinen ja koostumukseltaan hyvälaatuinen, kohtuullisen huokoinen ja vettä läpäisevä maaperä, jossa on runsaasti mullan- ja savensekaisia ainesosia sekä jonkin verran mutaa. Tällainen maaperä soveltuu erinomaisesti hapankirsikan kaltaisille lajeille, jotka vaativat vettä läpäisevää tuoretta maata. Erityisen rakenteensa ja koostumuksensa ansiosta maaperä on huokoista, hyvin vettä läpäisevää ja ilmavaa. Kyseisellä alueella on tiheä luonnollinen ja keinotekoinen kasteluverkko. Ilmastotyyppi on pääsääntöisesti puolikostea ja muuttuu kuivemmaksi Modenan alangon alavissa osissa; tällaiset olosuhteet ovat erittäin suotuisat hapankirsikan kypsymisen kannalta.
      5.2   Tuotteen erityisyys
      
      Suojattu maantieteellinen merkintä ”Amarene Brusche di Modena” erottuu muista samaan tavaraluokkaan kuuluvista tuotteista ennen kaikkea raaka-aineen, ts. tuotantoalueella viljeltyjen kirsikkalajikkeiden, aistinvaraisten ja fysikaalis-kemiallisten erityisominaisuuksien ansiosta; hillon maku on omintakeinen, ja siinä sekoittuvat tasapainoisesti makeat ja kirpeät vivahteet sekä lievä hapokkuus. Toinen tärkeä ominaisuus on luonnollinen tuotantotapa, joka perustuu lämpöhaihtumisen ansiosta tapahtuvaan hedelmän tiivistymiseen ilman lisättyjä sakeuttamis-, väri- tai säilöntäaineita. Myös korkea hedelmäpitoisuus suhteessa lisättyyn sokeriin sekä pakkausta edeltävien muiden käsittelyvaiheiden puuttuminen erottavat tuotteen muista vastaavista tuotteista.
      5.3   Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)
      
      Amarene Brusche di Modena -hillon SMM-hakemus on perusteltu tuotteen maineen ja arvostuksen vuoksi. Se ilmenee lukuisista kirjallisista lähteistä, joissa viitataan aikojen kuluessa muuttumattomana välittyneeseen paikallisen väestön osaamiseen, joka liittyy säilyvyydeltään rajallisen hedelmän nopeaan jalostamiseen tunnetuksi ja erityisesti luonnollisen tuotantomenetelmänsä ansiosta arvostetuksi tuotteeksi.
      Osoituksena tuotteen maineesta on luonnollisesti mainittava 4 kohdassa tarkoitettu tuotantoalue, jolla oli olemassa jo 1800-luvun alussa monia kirsikantuotantoon erikoistuneita maatiloja, hedelmien korjuuseen ja kylmävarastointiin erikoistuneita laitoksia sekä hillon valmistukseen erikoistuneita pientuottajia ja pk-yrityksiä. Kyseiset yritykset työllistävät yhteensä yli 350 henkilöä, ja niiden tuotannon arvo on merkittävä. Kirsikan laajaperäistä tuotantoa kokeili ensimmäisen kerran Vignolan lähellä sijaitsevalla La Colombarinan tilalla asianajaja Luigi Mancini vuonna 1882, mutta itse asiassa jo vuonna 1820 maineikas kasvitieteilijä Giorgio Gallesio viittasi Modenan seudun viljelijäperheiden vakiintuneeseen perinteeseen ”istuttaa maatilojen ympärille kirsikkapuita mehun, säilykkeiden, hillon, vanukkaiden ja piiraiden valmistusta varten”.
      Monet ikivanhat ja myös tuoreemmat reseptit kertovat tuotteen käytöstä alueelle tyypillisten jälkiruokien valmistuksessa sekä perheissä että kotileipomoissa, ja niissä suositellaan hillon käyttöä erityisesti leivonnaisissa. Tästä todistavat kaksi Modenasta löydettyä hillon valmistuksesta kertovaa 1800-luvun käsikirjoitusta. Ensimmäinen julkaistiin 1970-luvulla, ja se käsittää yhteensä neljä nidettä varakkaaseen keskiluokkaan kuuluvan perheen neljän sukupolven ajalta. Toinen on Molzan ylimyssuvun hovikondiittorin Ferdinando Cavazzonin laatima kirjoitus, joka julkaistiin vuonna 2001.
      
         Eritelmän julkaisutiedot
      
      (asetuksen (EY) N:o 510/2006 5 artiklan 7 kohta)
      Viranomaiset ovat aloittaneet kansallisen vastaväitemenettelyn julkaisemalla 20. lokakuuta 2012 Italian tasavallan virallisen lehden numerossa 246 ehdotuksen suojatun maantieteellisen merkinnän ”Amarene Brusche di Modena” eritelmän muutosehdotuksen.
      Eritelmän konsolidoituun toisintoon voi tutustua seuraavalla internetsivulla: http://www.politicheagricole.it/flex/cm/pages/ServeBLOB.php/L/IT/IDPagina/3335
      tai
      menemällä suoraan maa- ja metsätalousministeriön kotisivulle (http://www.politicheagricole.it) ja valitsemalla ensin ”Qualità e sicurezza (ylhäällä oikealla) ja sen jälkeen ”Disciplinari di Produzione all’esame dell’UE”.
      
         (1)  EUVL L 93, 31.3.2006, s. 12. Korvattu maataloustuotteiden ja elintarvikkeiden laatujärjestelmistä 21 päivänä marraskuuta 2012 annetulla Euroopan parlamentin ja neuvoston asetuksella (EU) N:o 1151/2012 (EUVL L 343, 14.12.2012, s. 1).